คลอดแผน3 ยกระดับสู่ ดิจิทัลแบงก์
ครม.อนุมัติแผนพัฒนาระบบสถาบันการเงินระยะที่ 3&nbsp; ยกระดับแบงก์ไทยสู่ระบบดิจิทัล
23 มี.ค. 2559

ครม.อนุมัติแผนพัฒนาระบบสถาบันการเงินระยะที่ 3  ยกระดับแบงก์ไทยสู่ระบบดิจิทัล
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า คณะรัฐมนตรี (ครม.) อนุมัติแผนพัฒนาระบบสถาบันการเงินระยะที่ 3 ตามที่ ธปท.และคลังร่วมกันเสนอ โดยจะนำมาใช้ในปี 2559–2563  เพื่อกำหนดทิศทางการพัฒนาระบบสถาบันการเงินไทยให้ แข่งขันกับธนาคารพาณิชย์อื่นๆ ในภูมิภาคได้ สามารถตอบสนองความต้องการที่หลากหลายขึ้นด้วยราคาที่เป็นธรรม และสนับสนุนการเชื่อมโยงการค้าการลงทุนในภูมิภาค
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธปท. กล่าวว่า การพัฒนาสถาบันการเงินของไทยในระยะที่ 3 จะเน้นให้เป็นไปตามแนวคิด “แข่งได้ เข้าถึง เชื่อมโยง ยั่งยืน” ซึ่งหัวใจหลักอยู่ที่การยกระดับให้เป็นระบบอิเล็กทรอนิกส์ที่เข้าถึงผู้ใช้ได้หลากหลายทั้งธุรกิจและประชาชนทั่วไป เพื่อให้สอดคล้องกับนโยบายพัฒนาระบบชำระเงินของประเทศ (เนชั่นแนล อี-เพย์เมนต์) ของรัฐบาล และการพัฒนาตลาดทุนที่เชื่อมโยงกัน ไม่เน้นเพิ่มใบอนุญาตจำนวนธนาคารพาณิชย์ เนื่องจากปัจจุบันมีธุรกิจการเงินที่ไม่ใช่สถาบันการเงิน (นันแบงก์) เกิดขึ้นมาเสริมมากขึ้นแล้ว
“แผนระยะที่ 3 นี้ ความคาดหวังหลักๆ คือ การที่จะทำให้ธุรกิจธนาคารพาณิชย์ในไทยออกไปเติบโตในภูมิภาคได้สัก 1 แห่ง ภายใน 5 ปีนี้ เพื่อตอบสนองความต้องการของธุรกิจไทยที่ออกไปลงทุนในภูมิภาคมากขึ้นได้” นางทองอุไร กล่าว
ทั้งนี้ แผนพัฒนาระยะที่ 3 จะมีการพัฒนา 4 ด้าน คือ 1.ส่งเสริมการใช้บริการทางการเงินและการชำระเงินทางอิเล็กทรอนิกส์ และเพิ่มประสิทธิภาพของระบบ  2.สนับสนุนการเชื่อมต่อการค้าการลงทุนในภูมิภาค 3.ส่งเสริมการเข้าถึงบริการทางการเงิน เพื่อให้ประชาชนรายย่อย กลุ่มธุรกิจขนาดเล็ก กลาง และใหญ่ เข้าถึงบริการทางการเงินได้อย่างเหมาะสม และ 4.พัฒนาโครงสร้างพื้นฐาน จัดระบบการเงินควบคู่กันไป การพัฒนาบุคลากร การส่งเสริมความรู้ และสนับสนุนให้มีกฎหมายการเงินที่เหมาะสม